Vermeende renosterstropers gewond in skietery | Netwerk24
Vermeende renosterstropers gewond in skietery
Deur Marietie Louw-Carstens 19 Junie 2017 12:37
'n Argieffoto van 'n renosterkoei en -kalfie. Foto: werner hills
Twee vermeende renosterstropers is swaar gewond tydens 'n wilde skietery Sondag op 'n wildreservaat in Limpopo.
Die twee mans, onderskeidelik 29 en 36 jaar oud, word onder polisiebewaking in 'n hospitaal naby Phalaborwa behandel.
Lt.kol. Moatshe Ngoepe, polisiewoordvoerder, sê wildbewaarders het op die plaas Harmony Blok 17B naby Gravelotte drie verdagte mans gesien. Hulle het vir die mans geskreeu om stil te staan, maar hulle het op die wildbewaarders geskiet.
Ngoepe sê die wildbewaarders het teruggeskiet en twee van die mans is toe gewond.
Die derde man het weggehardloop en in die beboste gebied verdwyn.
"Ons weet wie die man is en die polisie is besig met 'n reusesoektog na hom," het Ngoepe gesê.
Die polisie is ontbied en het op 'n .375-jaggeweer en 'n klankdemper beslag gelê. Daar is ook op ammunisie vir die jaggeweer, sowel as 'n 9 mm-pistool, beslag gelê.
Dit was Maandagoggend nog onduidelik of die vermeende stropers daarin kon slaag om 'n renoster(s) dood te maak voordat hulle betrap is.
Ngoepe sê die twee mans sal later in die Phalaborwa-landdroshof verskyn op aanklagte van die besit van onwettige vuurwapens en ammunisie.